पाएं अपने शहर की ताज़ा ख़बरें और फ्री ई-पेपरडाउनलोड करें
गोहलपुर और क्राइम ब्रांच की टीम ने दो आरोपियों को रेमडेसिविर इंजेक्शन बेचते हुए दबाेच लिया। आरोपियों के पास से दो रेमडेसिविर इंजेक्शन, चार मोबाइल और एक बाइक जब्त किए हैं। तीन रेमडेसिविर इंजेक्शन आरोपी 25-25 हजार रुपए में पहले ही बेच चुके हैं। मामले में दो निजी अस्पतालों की भूमिका सामने आई है।
जानकारी के अनुसार गोहलपुर और क्राइम ब्रांच को मुखबिर से सूचना मिली थी कि दो युवक बाइक से रेमडेसिविर इंजेक्शन बेचने के लिए न्यू लाइफ ट्रामा हॉस्पिटल के सामने चंडालभाटा शराब दुकान के पास खड़े हैं। गोहलपुर टीआई आरके गौतम और क्राइम ब्रांच की टीम ने दबिश देकर दोनों को दबोच लिया। बाइक सवार मौलाना वार्ड छोटी मस्जिद के पास पनागर निवासी शाहनवाज खान और सहयोगी सीएमएस कम्पाउंड घमापुर निवासी विवेक चौधरी निकले।
कोर्ट ने जमानत अर्जी खारिज कर भेजा जेल
तलाशी में दोनों के पास से एक-एक रेमडेसिविर इंजेक्शन, चार मोबाइल मिले। उनकी बाइक भी पुिलस ने जब्त कर ली। आरोपियों के खिलाफ गोहलपुर पुलिस ने धारा 3/7 ईसी एक्ट,188, 269, 270 भादवि और 53, 57 आपदा प्रबंधन अधिनियम 2005, 5/13 ड्रग कंट्रोल एक्ट 1949 और महामारी अधिनियम 1897 की धारा तीन के तहत प्रकरण दर्ज किया है। दोनों आरोपियों को पुलिस ने कोर्ट में पेश किया। जहां से दोनों को जेल भेज दिया गया।
3840 है एमआरपी, 25 हजार रुपए में बेच रहे थे
सीएसपी अखिलेश गौर के मुताबिक एक रेमडेसिविर इंजेक्शन की कीमत 3840 रुपए है। पर आरोपी इसे 25 हजार रुपए में बेच रहे थे। आरोपियों ने बैच नंबर और एमआरपी मिटा दिया था। आरोपियों का लिंक स्वास्तिक हाॅस्पिटल और न्यू लाइफ हॉस्पिटल से है। प्रारंभिक पूछताछ में दोनों ने अब तक पांच इंजेक्शन बेचने की बात स्वीकार की है। दो इंजेक्शन वापस लेने गए थे। तीन इंजेक्शन इनके साथी ने बेच दिए हैं।
ग्राहक बनकर पहुंची थी पुलिस
पुलिस ने आरोपियों तक पहुंचने के लिए जाल में फंसाया। पुलिस आरोपियों के पास एक ग्राहक के रूप में पहुंची। आरोपियों से इंजेक्शन के बारे में बात की तो आरोपी 25 हजार रुपए में एक इंजेक्शन देने के लिए तैयार हुए। हालांकि वे पैसे लेने के बाद इंजेक्शन देने की बात कह रहे थे। पुलिस ने दोनों को बुलाया और दबोच लिया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn